## El CECOPI acorda per unanimitat restringir la circulació de persones no residents en les zones més afectades per la inundació este diumenge

*** Estes restriccions busquen garantir la seguretat de la ciutadania i el bon desenrotllament dels treballs d’emergència durant una jornada en la qual hi ha una alerta groga per pluges
* Els municipis que es veuran afectats per estes restriccions són Aldaia, Alaquàs, Picanya, Sedaví, Paiporta, Benetússer, Alfafar, Massanassa, Catarroja, Albal i Beniparrell**

L’UME, la Guàrdia Civil, Protecció Civil, Policia Nacional i els diferents cossos que intervenen en esta emergència han sol·licitat unànimement al CECOPI que s’adopten mesures extraordinàries per a limitar la circulació de persones no residents en les zones de l’àrea metropolitana de València més afectades per les inundacions durant el diumenge amb l’objectiu de garantir la seguretat de la ciutadania i facilitar els treballs d’emergència.

Així ho ha confirmat el conseller de Medi Ambient, Infraestructures i Territori, Vicente Martínez Mus, després de la reunió del CECOPI en la qual s’ha acordat esta mesura per unanimitat i després de la conformitat dels alcaldes dels municipis afectats per esta orde. Les restriccions estaran vigents des de les 00:00 del diumenge 3 de novembre fins a les 23:59 del mateix dia després de la publicació de l’orde en el *Diari Oficial de la Generalitat Valenciana* (DOGV).

Martínez Mus ha destacat la necessitat d’impulsar estes mesures “davant la necessitat d’utilitzar maquinària pesant per a aprofundir en labors com la retirada de vehicles en una jornada en la qual hi ha alerta groga en una part significativa de la província de València”. Els municipis que es veuran afectats per estes restriccions són Aldaia, Alaquàs, Picanya, Sedaví, Paiporta, Benetússer, Alfafar, Massanassa, Catarroja, Albal i Beniparrell.

El conseller ha remarcat que les mesures “busquen ordenar eixa gran ona de solidaritat” en un dia en què hi ha previsió d’alerta nivell groc per pluges que poden afectar de manera significativa a estes localitats.

“Vullc agrair novament a la societat valenciana la seua labor en totes les tasques d’ajuda humanitària. Som un poble que ha demostrat que, a pesar de les dificultats, sap traure el millor de si i això ens enorgullix a tots”, ha remarcat Martínez Mus. “En els pròxims dies hi haurà noves ocasions per a participar”, ha incidit el conseller.

Martínez Mus ha indicat que l’ajuda sí que es podrà canalitzar a través de la Plataforma del Voluntariat, que organitzarà una nova jornada solidària amb desplaçaments d’autobusos. S’han previst 2.000 places per a la resta de municipis no afectats per l’orde i que també han patit danys per la DANA.

**Excepcions**

D’esta manera, en esta jornada el moviment quedarà restringit excepte per a l’assistència a centres, servicis i establiments sanitaris, el compliment d’obligacions laborables, professionals, empresarials, institucions o legals o el retorn al lloc de residència habitual o familiar. També es permetrà l’assistència i cura de persones majors, menors, dependents, persones amb discapacitat o persones especialment vulnerables, actuacions requerides o urgents abans els òrgans públics, judicials o notarials o qualsevol altra activitat d’anàloga naturalesa, degudament acreditada per causa de força major o situació de necessitat.

Fecha: 02/11/2024